**Vyjadrenie riaditeľky školy**

Vážení rodičia,

vážnosť situácie v spoločnosti, vyplývajúca z opatrení na spomalenie šíriaceho sa koronavírusu, si vyžiadala zavrieť školy a školské zariadenia. V tejto súvislosti sa vo verejnosti rieši spôsob vzdelávania na diaľku využívaním elektronických médií až tak intenzívne, že niekedy vzniká dojem, že forma a prostriedky potláčajú samotnú podstatu.

 Situácia nám tvrdo diktuje stíšiť a spomaliť. Myslím si, že čas, ktorého zrazu budeme mať viac ako inokedy, treba venovať deťom. Komunikujte s nimi, rozprávajte o tom, čo ich trápi, v čom sa im nedarí v škole, a skúste s nimi o tom rozprávať. Motivujte ich, aby sa vracali k učivu, ktoré bolo prebrané, aby si opakovali, precvičovali, upevňovali. Mnohí opakovane chýbali alebo boli chorí – teraz majú čas na to, aby sa doučili a dohnali zameškané. A som presvedčená, že pri mladších deťoch treba urobiť opak toho, k čomu vyzýva doba – motivujte ich, aby odložili aspoň načas mobilné zariadenia, precvičujte s nimi pravopis (možno nadiktovať kratučký text z knižky), nech vám prečítajú každý deň niečo zaujímavé, a porozprávajte sa s nimi o tom. Myslím si, že toto by mala byť podstata nastávajúcich spoločných dní. Dva-tri týždne zameškaného učiva učitelia s deťmi dobehnú.

 V každom prípade budú niektorí učitelia kontaktovať a usmerňovať vás či deti. Pri akýchkoľvek nejasnostiach možno tiež s nami kedykoľvek konzultovať mailom, resp. telefonicky. Deviatakom posielame poznámky a pracovné listy a usmerňujeme ich pri príprave na Testovanie9 a prijímacie pohovory.

 Pozdravujem všetkých a želám, aby sa nám tieto náročné dni darilo prežívať pokojne, aby sa nám darilo byť so samými sebou.

 S úctou

 Mgr. Alena Olšovská